สตง.ลุยตรวจทุจริตจ่ายเงินชาวนา 25 จังหวัดภาคกลาง
สตง.ปูพรมส่งเจ้าหน้าที่ลงตรวจทุจริต จ่ายเงินชาวนาไร่ละ 1,000 บาท ใน 25 จังหวัดภาคกลาง
18 พ.ย. 2557

สตง.ปูพรมส่งเจ้าหน้าที่ลงตรวจทุจริต จ่ายเงินชาวนาไร่ละ 1,000 บาท ใน 25 จังหวัดภาคกลาง 
นายพิศิษฐ์ ลีลาวชิโรภาส ผู้ว่าการตรวจแผ่นดิน เปิดเผยว่า สตง. เตรียมส่งเจ้าหน้าที่ลงพื้นที่ตรวจทุจริตการจ่ายเงินในโครงการจ่ายเงินช่วยเหลือเกษตรกรผู้ปลูกข้าวไร่ละ 1,000 บาท จำนวนไม่เกิน 15 ไร่ หรือไม่เกินครัวเรือนละ 1.5 หมื่นบาท ตามมาตรการกระตุ้นเศรษฐกิจระยะ 3 เดือนแรกของรัฐบาล ซึ่งที่ผ่านมา สตง. ทำหนังสือลงวันที่ 9 ต.ค. ถึง พลเอก ประยุทธ์ จันทร์โอชา นายกรัฐมนตรี โดยได้ตั้งข้อสังเกตุเรื่องฐานข้อมูลการขึ้นทะเบียนเกษตรกร ในโครงการประกันรายได้เมื่อปี 2554 ที่กรมส่งเสริมวิชาการเกษตร นำมาใช้เป็นฐานข้อมูลในปัจจุบัน สตง. เคยตรวจพบความเสี่ยงว่าเกษตรกร มีการลงทะเบียนว่ามีพื้นที่ปลูกข้าวมากเกินจริง จึงต้องการให้หน่วยงานที่เกี่ยวข้องเข้าตรวจสอบข้อเท็จจริงเรื่องนี้ให้ชัดเจนก่อนจ่ายเงิน 
สำหรับแนวทางการสุ่มตรวจของ สตง. จะดูในเรื่องความถูกต้องของชื่อเกษตรกร จำนวนพื้นที่ที่แจ้ง รวมถึงการปฎิบัติของเจ้าหน้าที่รัฐว่ามีความถูกต้องโปร่งใสหรือไม่ ทั้งนี้ยอมรับว่าได้รับร้องเรียนเรื่องการจ่ายเงิน 50 บาทเป็นค่าลายเซ็นต์ให้ระดับกำนัน ผู้ใหญ่ หากพบว่ามีจริงก็จะดำเนินการเอาผิดตามขั้นตอนทางกฎหมายต่อไป ซึ่งคาดว่าหลังส่งเจ้าหน้าที่ลงพื้นที่ในสัปดาห์หน้า ในเขตภาคกลาง ไปถึงตะวันออก 25 จังหวัดแล้วจะใช้เวลาประมาณ 1 เดือนสำหรับการตรวจสอบ เพื่อนำข้อมูลเสนอให้คณะกรรมการตรวจเงินแผ่นดิน ( คตง.)  , ศูนย์อำนวยการทุจริตภาครัฐ และจะส่งถึงนายกรัฐมนตรีต่อไป